**SUOJAA SUOJELIJOILLE**

**EuroCOPin julkilausuma vuoden 2024 Euroopan parlamentin vaaleihin**

**#ProtectingTheProtectors #Suojaasuojelijoille**

EuroCOP[[1]](#footnote-1) on Euroopan poliisiliittojen ja poliisin henkilöstöjärjestöjen kattojärjestö, joka edustaa 30 poliisiliittoa ja henkilöstöjärjestöä 25 Euroopan valtiossa. Niihin kuuluu yhteensä yli 230 000 poliisia. Haluamme, että Euroopassa **poliisit voivat yhdessä toimia tasa-arvoisessa, turvallisessa ja tukea antavassa ympäristössä ja heillä on riittävät oikeudet, resurssit ja koulutus** kansalaisten turvallisuuden takaamiseksi.

Tällä vuoden 2024 Euroopan parlamentin vaalien julkilausumalla kutsumme kaikki Euroopan demokraattiset puolueet ja ehdokkaat sekä EU-parlamenttiin valituksi tulevat jäsenet ja komissaarit tukemaan arvojamme ja päämääriämme, jotta voimme **rakentaa reilua ja turvallista Euroopan unionia kolmen sitoumuksen avulla**.

**I. TAISTELLAAN POLIISEIHIN KOHDISTUVAA VÄKIVALTAA VASTAAN:** Euroopassa on käynnissä **kiihtyvä poliiseihin kohdistuvan väkivallan epidemia**. Väkivalta voi ilmetä poliiseihin ja poliisin työntekijöihin kohdistuvana sanallisena häirintänä ja viharikoksina, seksuaalisena väkivaltana, hybridiuhkina ja yleisimmin fyysisenä väkivaltana. Jo vuosien ajan pahentuva tilanne on toistuvasti jätetty vaille huomiota. On korkea aika tehdä EU-tason toimia. Ensiaskeleena EuroCOP vaatii perustamaan **keskitetyn EU-tietokannan, johon taltioidaan poliiseihin kohdistuvat väkivaltatapaukset. Tämä tietokanta voitaisiin rakentaa mahdollisesti Eurostatin kautta**.EU-tason tiedonkeruu auttaisi ymmärtämään ongelman juurisyitä, jakamaan parhaita käytäntöjä maiden välillä ja parantamaan poliisin turvallisuustietoisuuden koulutusta.

**II. TAATAAN POLIISEILLE REILUT TYÖOLOSUHTEET JA SOSIAALISET OIKEUDET:** Vain turvaamalla reilut ja asianmukaiset työolosuhteet voimme vastata poliisien rekrytointiin ja pysyvyyteen liittyviin haasteisiin EU:n jäsenvaltioissa. EuroCOP vaatii tarjoamaan poliiseille tehtävien hoitamiseen tarvittavan **asianmukaisen tuen, koulutuksen ja resurssit**. *Jäsenvaltioiden tulee taata läpinäkyvä ja kohdistettu EU:n varojen käyttö, jotta taloudellisilla resursseilla voidaan ratkaista todellisia ruohonjuuritason ongelmia.* Myös korruption vastaisen taistelun tukemiseksi meidän täytyy taata **poliisien riittävä palkkataso, palkkaerojen kaventaminen Euroopan tasolla palkkausta parantamalla, riittävät työaikasäännökset sekä mielenterveyden tukea**.

**III. EDISTETÄÄN EUROOPAN POLIISIVOIMIEN YHTEISTYÖTÄ JA TIEDONVAIHTOA:** EuroCOPin näkemyksen mukaan jäsenvaltioiden sekä niiden viranomaisten välisen luottamuksen lisäämiselle on kiireellinen tarve.Vaikka Euroopan poliisivoimien välillä on perustavanlaatuisia eroja ja EU:n jäsenvaltioilla on täysivaltainen oikeus säädellä lainvalvontaa omalla alueellaan, on äärimmäisen tärkeää poistaa kaikki esteet, jotka haittaavat **poliisiyhteistyön kehittämistä** EU:ssa. **Tiiviimpää yhteistyötä tarvitaan siirtolaiskriisin hoidossa sekä ihmis- ja asekaupan, terroriuhkien ja ympäristörikollisuuden torjunnassa**.

1. <https://eurocop.org> [↑](#footnote-ref-1)